Julius Svendsen

Julius Svendsen (født i 1919 i Norge, død i 1971 i USA) var en norsk-amerikansk tegneserietegner og animatør som var tilknyttet Walt Disney-konsernet.

Svendsen var opprinnelig fra Kristiansand, men familien hans emigrerte til USA i 1923. I et intervju med NRK Fjernsynet i 1966 fortalte han at han ble ansatt hos Disney etter å ha svart på en annonse og deretter levert arbeidsprøver. De første årene var han serietegner, og bidro til å lage avisstriper. Etter hvert begynte han også å arbeide med animasjonsfilmene som Disney laget.

Den første tiden ved Walt Disney Animation Studios arbeidet han som in-between artist, som betød at han laget de supplerende tegningene mellom to hovedtegninger som viste ytterpunktene når en figur endret stilling i en scene. Senere ble han forfremmet til animatør. De siste årene av sitt liv var han også manusforfatter hos Disney.

Blant animasjonsfilmene som Svendsen bidro til å skape kan nevnes:

1961: 101 Dalmatinere – En sjarmør i pels – animatør med ansvaret for å skape figurer
 1970: Aristokattene  – manusforfatter
 1971: Hokus Pokus Kosteskaft – animatør
Julius Svendsen døde i en båtulykke i California.

Familie 
Julius Svendsen giftet seg med kollegaen Carol Joyner. Sammen fikk de datteren Julie Svendsen, som også ble animatør i Disney-konsernet.

Referanser

Eksterne lenker 

Norske animatører